
A Diana e María, 
leiras de millo medrado.

A Emi, banda sonora das nosas vidas.

A Mersi, que soñou cun piano 
e unha escola de arte.

Claudia Castro

A ti, que aínda non a viches 
e xa a levas dentro.

Laura Tova






Poema

O poema é un xogo

con palabras galopinas.

As falangueiras fican no centro,

as tímidas van ás esquinas.


Esquinas

Catro esquinas ten o meu leito.

Catro caraveis porto no peito. 

Catro patas ten o gato.

Catro ratos garda o burato.

[image: Ilustración artística de un personaje estilizado.]


Burato

Un burato é un misterio.

Cómpre detective agudo e serio

para o tobo do raposo

para o furado da couza

para a negrura do pozo

para a lingua e o pescozo.


Lingua

A lingua é unha maneira

de comprender a vida e o tempo.

Nunca mordas nin agoches

este baúl invisíbel

que acubilla os pensamentos.


Tempo

No verán construín un castelo

coa area dun reloxo.

Tiña torres, tiña ameas,

unha ponte e un gran foso.

O meu castelo de praia 

o mar quíxoo para el,

envolveuno co seu saio

e nunca máis souben del. 


Ponte

Teño unha avoa enxeñeira

que debuxa pontes no ar

para que a familia converse

con tino e sen pelexar.


Avoa

A miña avoa sempre cose

con agulla de marear,

con alferga e alfinetes 

para o camiño anunciar.

(Ás veces tamén se trabuca

e vai para ningures.)


Ningures

Ningures é minúscula nun mapa

mais é aldea sobranceira

de contos e foliadas

para os veciños que queiran.

Aquí levantei unha casa

para esculcar o Pico Sacro

sentindo que o tempo pasa

e me desgasta os zapatos.

[image: Ilustración de una figura femenina sentada. A su lado hay pequeños objetos coloridos dispersos.]


Foliadas

De todas as foliadas

quedo coa do San Xoán.

As meigas lávanse nos corgos

para recibir o verán.

Nós bailamos canda elas 

arredor das lumieiras.

A lúa é unha lámpada

e nos ollos nacen candeas.


Lúa

Disque a lúa anda tristeira

agardando as lagarteiras.

Anímate, vella amiga,

que axiña chega setembro

con acuarela e recendos.


Lagarteiras

As lagarteiras son marés 

que petan nas portas do ceo.

Son bravas coma as labregas

